તે આખી રાત વિદ્યા ઊંઘી ન શકી. સહેજ ઝોંકા જેવું આવતું અને ફરીથી ઝબકીને જાગી જતી. મનની અંદર ઘમાસાણ યુદ્ધ ચાલી રહ્યું હતું. ‘મા, મારે જીવવું છે. મને મારી ન નાખતી પ્લીઝ. જો મારા પપ્પા મને રાખવા તૈયાર ન થાય તો પણ તું મને જન્મ આપજે. હું તારી સાથે રહીશ. તને કોઈ જ તકલીફ નહિ આપું મા. તું જો જે, હું એકદમ ડાહ્યો થઇને તારી સાથે રહીશ.’ એક નાનકડો બાળસ્વર તેના આંતરજગતને સવાર સુધી વલોવતો રહ્યો. પીડતો રહ્યો.